‘Boodskappe en omgee dra ons’ sê Naka se vrouNaka en sy vrou Marzanne Naka Drotské se vrou sê hy kan alles onthou van Donderdagaand se voorval waartydens hy drie keer geskiet is op ŉ kleinhoewe in Kameeldrift-Oos, noord van Pretoria. Marzanne Drotské het aan Maroela Media gesê sy is tans by Naka, die oud-Springbok-haker en Cheetah-afrigter, in die hospitaal en dat sy toestand stabiel is. Die polisie het intussen twee verdagtes vir ondervraging ingeneem in verband met die voorval, het genl.maj. André Wiese, gebiedsbevelvoerder van die polisie in Tshwane-Oos, aan Maroela Media bevestig. Volgens Marzanne sal Naka ŉ operasie aan sy arm moet ondergaan maar sal dit na verwagting nie voor Donderdag gedoen kan word nie. “Hulle moet eers [die] septisemie stabiliseer aangesien sy dunderm in sy buik in gelek het.” Naka is in sy regterarm, regterbors en in sy maag geskiet. “Hy het pyn, so hy slaap die meeste van die tyd, maar hy onthou wat gebeur het.” Volgens Marzanne het Naka gister sy seuns Johannesburg toe gebring en het die seuns gisteraand Amerika toe gevlieg om vir die vakansie by hul ma te gaan kuier. Die toneel waar Drotske hulle oorval is. Foto: Mia Spies/eNuus Naka en sy vriend, Os du Randt, het by Naka se broer, Tinus, en dié se vriendin op hul kleinhoewe gekuier toe die voorval plaasgevind het. Marzanne en die egpaar se dogters was in Bloemfontein waar die gesin woon. Ian Cameron, AfriForum se nasionale hoof van gemeenskapsveiligheid, was Vrydagoggend op die toneel waar die voorval gebeur het. “Naka, Os du Randt, Tinus en sy vriendin [Nadia Duvenage Jooste] het glo hier op die kleinhoewe gebraai. Hulle was net besig om al die deure toe te sluit vir die aand toe die aanvallers toegeslaan het,” het Cameron vroeër gesê. Kapt. Kay Makhubela, woordvoerder van die polisie, het vroeër gesê minstens drie onbekende aanvallers het omstreeks 22:00 toegeslaan. “’n Struweling het ontstaan en [Drotské] is geskiet.” Sake van poging tot moord en poging tot roof word ondersoek. Niemand anders is tydens die voorval beseer nie. Marzanne het gesê almal se boodskappe en omgee dra hulle deur hierdie moeilike tyd.